CELEX: 32022R0244
Language: sk
Date: 2021-09-24 00:00:00
Title: Delegované nariadenie Komisie (EÚ) 2022/244 z 24. septembra 2021, ktorým sa dopĺňa nariadenie Európskeho parlamentu a Rady (EÚ) 2019/2033, pokiaľ ide o regulačné technické predpisy, v ktorých sa spresňuje výška celkovej marže na výpočet K-faktora „poskytnutá zúčtovacia marža“ (K-CMG) (Text s významom pre EHP)

22.2.2022   
               
               
                  SK
               
               
                  Úradný vestník Európskej únie
               
               
                  L 41/1
               
            
         DELEGOVANÉ NARIADENIE KOMISIE (EÚ) 2022/244
         z 24. septembra 2021,
         ktorým sa dopĺňa nariadenie Európskeho parlamentu a Rady (EÚ) 2019/2033, pokiaľ ide o regulačné technické predpisy, v ktorých sa spresňuje výška celkovej marže na výpočet K-faktora „poskytnutá zúčtovacia marža“ (K-CMG)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (1), a najmä na jeho článok 23 ods. 3 tretí pododsek,
         keďže:
         
                     (1)
                  
                  
                     Na účely spresnenia výpočtu výšky „celkovej vyžadovanej marže“ podľa článku 23 ods. 2 nariadenia (EÚ) 2019/2033 a s cieľom zvýšiť jednoznačnosť a konzistentnosť vo vzťahu k jeho komponentom by sa malo objasniť, že výška celkovej vyžadovanej marže zahŕňa akýkoľvek kolaterál vyžadovaný zúčtovacím členom v súlade s jeho maržovým modelom.
                  
               
                     (2)
                  
                  
                     V súlade s článkom 23 ods. 2 nariadenia (EÚ) 2019/2033 sa na výpočet K-CMG používa celková marža, ktorá sa vyžaduje každodenne. Ak zúčtovací členovia upravia svoju vyžadovanú maržu do jedného dňa, výsledkom je viac ako jedna výzva na dodatočné vyrovnanie v rámci toho istého dňa. S cieľom vyhnúť sa neistote, pokiaľ ide o to, ktoré z týchto maržových požiadaviek sa majú použiť, a keďže na výpočet K-CMG sa má použiť tretia najvyššia suma počas obdobia troch mesiacov, treba spresniť, že denná výška vyžadovanej marže by mala byť najvyššia z uvedených maržových požiadaviek v daný deň.
                  
               
                     (3)
                  
                  
                     Investičné spoločnosti môžu využívať zúčtovacie služby viacerých zúčtovacích členov. V prípade pozícií, pri ktorých sa uplatňuje K-CMG, by malo byť určenie výšky celkovej marže vyžadovanej od investičnej spoločnosti komplexné a malo by zahŕňať celú maržu vyžadovanú všetkými zúčtovacími členmi. Preto ak investičná spoločnosť používa K-CMG pre pozície, ktoré sú predmetom zúčtovania viacerými zúčtovacími členmi, CMG by sa mala vypočítavať ako súčet marží vyžadovaných všetkými zúčtovacími členmi. Investičná spoločnosť by preto mala najprv vypočítať celkovú dennú výšku vyžadovanej marže ako súčet celkovej marže vyžadovanej všetkými zúčtovacími členmi pred tým, ako sa určí tretia najvyššia suma celkových marží vyžadovaných každodenne, ako sa požaduje v článku 23 ods. 2 nariadenia (EÚ) 2019/2033.
                  
               
                     (4)
                  
                  
                     Aby sa mohol K-CMG uplatniť na portfóliovom základe, ak sa na celé portfólio vzťahuje zúčtovanie alebo dozabezpečenie, musia byť splnené podmienky stanovené v článku 23 ods. 1 nariadenia (EÚ) 2019/2033. Portfólio zúčtovaných pozícií pridelených jednému trading desku preto môže využívať K-CMG, zatiaľ čo portfólio zúčtovaných pozícií pridelených inému trading desku môže súčasne využiť K-faktor „riziko čistej pozície“ (K-NPR). S cieľom zabrániť arbitráži by používanie K-CMG a K-NPR malo byť vo všetkých trading deskoch konzistentné. Preto by sa mal pre trading desky, ktoré sú podobné z hľadiska obchodnej stratégie a pozícií obchodnej knihy, použiť rovnaký prístup.
                  
               
                     (5)
                  
                  
                     Na účely posúdenia podľa článku 23 ods. 1 písm. e) nariadenia (EÚ) 2019/2033 by sa od príslušného orgánu malo vyžadovať, aby posúdil, či je prístup K-CMG primeraný v tom zmysle, že odzrkadľuje rizikový profil pozícií obchodnej knihy investičnej spoločnosti. Od investičnej spoločnosti by sa malo vyžadovať, aby pravidelne porovnávala svoje vlastné hodnotenie rizika s maržami vyžadovanými zúčtovacími členmi s cieľom posúdiť, či sú uvedené marže stále dobrým ukazovateľom úrovne trhového rizika pre investičnú spoločnosť. V čase posúdenia príslušným orgánom by investičná spoločnosť mala porovnať kapitálové požiadavky podľa K-NPR a K-CMG a mala by byť schopná príslušnému orgánu primerane odôvodniť rozdiel medzi uvedenými kapitálovými požiadavkami. Posúdenie vykonané príslušným orgánom by malo byť kladné len vtedy, ak sú splnené všetky tieto podmienky. Príslušný orgán by mal predovšetkým zabezpečiť, aby investičná spoločnosť dokázala monitorovať a primerane odôvodniť rozdiel medzi výsledkom oboch metód – K-NPR a K-CMG – najmä v prípadoch veľkých odchýlok od vyžadovaných marží.
                  
               
                     (6)
                  
                  
                     Ak k prechodu medzi používaním K-NPR a používaním K-CMG dochádza veľmi často, ide o výrazný ukazovateľ potenciálne neprimeraného alebo nevhodného používania požiadaviek na vlastné zdroje. Regulačnej arbitráži možno zabrániť tak, že sa obmedzí častosť zmien pozícií v dôsledku prechodu medzi používaním K-NPR a používaním K-CMG. V snahe riešiť riziko regulačnej arbitráže by bolo vhodné zaviesť požiadavku na nepretržité používanie jednej z týchto dvoch metód pre daný trading desk počas obdobia najmenej dvoch rokov. Vo výnimočných prípadoch (napr. reštrukturalizácia podniku), keď sa trading desk zmení do takej miery, že ho možno považovať za iný trading desk, by však príslušný orgán mal investičnej spoločnosti umožniť zmeniť metódy aj pred uplynutím tohto dvojročného obdobia.
                  
               
                     (7)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre bankovníctvo (EBA).
                  
               
                     (8)
                  
                  
                     Orgán EBA uskutočnil otvorené verejné konzultácie o návrhu regulačných technických predpisov, z ktorého vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (2),
                  
               PRIJALA TOTO NARIADENIE:
         
            Článok 1
            Výpočet výšky celkovej vyžadovanej marže
            
               1.   Výška celkovej marže uvedenej v článku 23 ods. 2 nariadenia (EÚ) 2019/2033 je vyžadovanou sumou kolaterálu, ktorá pozostáva z počiatočnej marže, variačných marží a iného kolaterálu, ako to vyžaduje zúčtovací člen na základe svojho maržového modelu uplatňovaného na trading desky investičnej spoločnosti, ktoré podliehajú K-CMG. Na účely tohto nariadenia je „trading desk“ trading desk v zmysle vymedzenia v článku 4 ods. 1 bode 144 nariadenia Európskeho parlamentu a Rady (EÚ) č. 575/2013 (3).
            
            
               2.   Ak zúčtovací člen nerozlišuje medzi maržami, ktoré sa vyžadujú pre trading desk, ktorý podlieha K-CMG, a maržami, ktoré sa vyžadujú pre ostatné trading desky, investičná spoločnosť považuje celkové marže vyžadované pre všetky trading desky za marže podľa odseku 1.
            
            
               3.   Poplatky, ktoré investičná spoločnosť platí zúčtovaciemu členovi za využívanie jeho služieb zúčtovacieho člena, sa nepovažujú za marže podľa odseku 1.
            
            
               4.   Ak zúčtovací člen aktualizuje celkovú vyžadovanú maržu viac než raz za deň, celkovou maržou vyžadovanou v daný deň je najvyššia z uvedených hodnôt celkových marží vyžadovaných zúčtovacím členom počas daného dňa.
            
            
               5.   Ak investičná spoločnosť využíva služby viac než jedného zúčtovacieho člena pre trading desky, ktoré podliehajú K-CMG, výška celkovej marže uvedenej v článku 23 ods. 2 nariadenia (EÚ) 2019/2033 sa vypočítava každodenne tak, že sa sčítajú výšky marží vyžadovaných každým zúčtovacím členom, ako sa stanovuje v odseku 1 tohto článku.
            
         
         
            Článok 2
            Zabránenie arbitráži
            
               1.   Požiadavka stanovená v článku 23 ods. 1 písm. e) nariadenia (EÚ) 2019/2033 je splnená vtedy, ak sú splnené všetky tieto podmienky:
               
                           a)
                        
                        
                           ak investičná spoločnosť vypočítava kapitálové požiadavky podľa K-CMG pre portfólio zúčtovaných pozícií pridelených jednému trading desku, uplatňuje rovnakú metódu na všetky pozície tohto trading desku počas nepretržitého obdobia najmenej 24 mesiacov alebo sa obchodná stratégia alebo činnosti skupiny obchodníkov daného trading desku zmenili do takej miery, že ich možno považovať za iný trading desk;
                        
                     
                           b)
                        
                        
                           investičná spoločnosť používa K-CMG konzistentne pre trading desky, ktoré sú podobné z hľadiska obchodnej stratégie a pozícií obchodnej knihy;
                        
                     
                           c)
                        
                        
                           investičná spoločnosť má zavedené politiky a postupy, ktoré preukazujú, že výber portfólia/portfólií, na ktoré sa vzťahuje K-CMG, by odzrkadľoval riziká pozícií obchodnej knihy investičnej spoločnosti vrátane očakávaných období držby, uplatňovaných stratégií obchodovania a času, ktorý by mohol byť potrebný na hedžing alebo riadenie rizík jej pozícií obchodnej knihy;
                        
                     
                           d)
                        
                        
                           investičná spoločnosť má zavedené politiky a postupy, ktoré jej umožňujú porovnávať kapitálové požiadavky vypočítané na základe K-CMG s kapitálovými požiadavkami vypočítanými na základe K-NPR a primerane odôvodniť akýkoľvek rozdiel medzi nimi pri zohľadnení faktorov uvedených v odseku 2 v každom z týchto prípadov:
                           
                                       i)
                                    
                                    
                                       ak zmena obchodnej stratégie trading desku vedie k zmene kapitálových požiadaviek na daný trading desk vo výške 20 % alebo viac na základe prístupu K-CMG;
                                    
                                 
                                       ii)
                                    
                                    
                                       ak zmena maržového modelu zúčtovacieho člena vedie k zmene vyžadovaných marží vo výške 10 % alebo viac pre rovnaké portfólio podkladových pozícií daného trading desku;
                                    
                                 
                     
                           e)
                        
                        
                           investičná spoločnosť využíva výsledok výpočtu K-CMG vo svojom rámci riadenia rizík a pravidelne porovnáva výsledky vlastného posúdenia rizík s maržami, ktoré vyžadujú zúčtovací členovia;
                        
                     
                           f)
                        
                        
                           investičná spoločnosť porovnala kapitálové požiadavky vypočítané na základe K-CMG s kapitálovými požiadavkami vypočítanými na základe K-NPR pre každý trading desk v čase posúdenia príslušným orgánom a poskytla príslušnému orgánu primerané odôvodnenie akéhokoľvek rozdielu medzi nimi, pričom zohľadnila faktory uvedené v odseku 2.
                        
                     
            
               2.   Na účely odseku 1 písm. d) a f) príslušný orgán pri posudzovaní toho, či je rozdiel v kapitálových požiadavkách vypočítaných na základe K-CMG a K-NPR odôvodnený, zohľadňuje tieto faktory:
               
                           a)
                        
                        
                           odkaz na príslušné obchodné stratégie;
                        
                     
                           b)
                        
                        
                           vlastný rámec riadenia rizík investičnej spoločnosti;
                        
                     
                           c)
                        
                        
                           úroveň celkových požiadaviek investičnej spoločnosti na vlastné zdroje vypočítaných v súlade s článkom 11 nariadenia (EÚ) 2019/2033;
                        
                     
                           d)
                        
                        
                           výsledky postupu preskúmania a hodnotenia orgánmi dohľadu, ak sú k dispozícii.
                        
                     
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 314, 5.12.2019, s. 1.
         
            (2)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).
         
            (3)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).